শুক্রে সামান্য বেড়েছে কলকাতার তাপমাত্রা, কনকনে শীত নামবে কবে? জানাল আবহাওয়া দফতর

কলকাতা: কলকাতার তাপমাত্রার (Kolkata Temperature) পারদ এখনও কুড়ির ঘর ছাড়ায়নি। ভোর ও রাতের দিকে হালকা শিরশিরানি অনুভব করছেন শহরবাসী। চলতি মরশুমে কনকনে শীতের অপেক্ষায় বুক বাঁধছেন শীতপ্রেমীরা (Winter in Kolkata)।

আলিপুর আবহাওয়া দফতরের পূর্বাভাস অনুযায়ী, চলতি সপ্তাহের শেষের দিকে রাতের তাপমাত্রা নামতে পারে বেশ কিছুটা। আগামী সপ্তাহে বুধবার ও বৃহস্পতিবার শহরের সর্বনিম্ন তাপমাত্রা ১৮ থেকে ১৯ ডিগ্রি সেলসিয়াসে নেমে আসার সম্ভাবনা রয়েছে।

আরও পড়ুন: দেশের বৃহত্তম আন্তর্জাতিক মানের হকি স্টেডিয়াম তৈরি হল বাংলায়!

শীতের পথে কি বাধা হবে বৃষ্টি?

আবহবিদরা জানাচ্ছেন, নতুন কোনও ঘূর্ণাবর্ত বা সিস্টেম তৈরি না হলে রাজ্যে আগামী ১০ থেকে ১২ দিনে বৃষ্টির সম্ভাবনা নেই। ফলে শীতের পথে বড় কোনও প্রতিবন্ধকতা নেই বলেই মনে করা হচ্ছে।

শুক্রবার সকালে কলকাতার সর্বনিম্ন তাপমাত্রা ছিল ২৪.৮ ডিগ্রি সেলসিয়াস, যা স্বাভাবিকের থেকে ৩.৬ ডিগ্রি বেশি। বৃহস্পতিবার ছিল ২১.৯ ডিগ্রি। অর্থাৎ এক দিনে সামান্য বেড়েছে পারদের পার্থক্য।
বৃহস্পতিবার শহরের সর্বোচ্চ তাপমাত্রা ছিল ৩১.১ ডিগ্রি সেলসিয়াস (স্বাভাবিকের চেয়ে ০.১ ডিগ্রি বেশি)। বাতাসে জলীয় বাষ্পের পরিমাণ ছিল সর্বাধিক ৯১ শতাংশ এবং সর্বনিম্ন ৬৩ শতাংশ।

দক্ষিণবঙ্গে আপাতত জাঁকিয়ে শীত না পড়লেও হালকা ঠান্ডা আমেজ থাকবে। অন্যদিকে, দুর্যোগের প্রভাব কাটিয়ে উত্তরবঙ্গে ধীরে ধীরে নামছে পারদ। চলতি সপ্তাহান্তে পশ্চিমের জেলাগুলিতে তাপমাত্রা নামতে পারে ১৬ ডিগ্রি সেলসিয়াসের ঘরে, আর আগামী সপ্তাহের মাঝামাঝি তা কমে ১৩–১৫ ডিগ্রিতেও পৌঁছতে পারে বলে পূর্বাভাস।